***Отговор на въпрос от Светла Бъчварова – народен представител от ПГ на БСП за България относно регистрация на правните основания за ползване на земеделските земи***

**УВАЖАЕМИ ГОСПОДИН ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ПРОФЕСОР БЪЧВАРОВА,**

По силата на **§ 20** от Преходни и Заключителни разпоредби към Закона за изменение и допълнение на Закона за подпомагане на земеделските производители, новата редакция на **чл. 41** от същия закон влиза в сила от 1 януари 2015 г. **Алинея 3** от този член предвижда правните основания за ползване на земеделски площи да се регистрират в специализиран софтуерен продукт, създаден от Министерството на земеделието, храните и горите. Още през 2011 – 2012 г., преди влизане в сила на горепосоченото изменение, в Министерството е идентифицирана необходимостта да бъде изградена съвременна софтуерна среда/система, включваща база данни за земеделските стопани и техните стопанства (*фермерски регистър*) и географска информационна система (*ГИС*), която да съхранява, обработва, контролира и обновява личните, пространствените и атрибутивни данни, поддържащи основните дейности на министерството и да управлява свързаните с тях процеси.

Такава интегрираната система следва да обхваща в единна среда и формат пространствените, атрибутни и всички други налични и бъдещи видове данни, в това число поне:

* Данни от Единна система за гражданска регистрация и административно обслужване на населението (ЕСГРАОН);
* Данни за имоти от картата на възстановената собственост (КВС) и от кадастралната карта на Република България (КК), вкл. данни за собствениците и ползвателите на земеделски земи, тежести, ограничения и др.;
* Данни за начина на трайно ползване на земята, поддържането на земеделската земя и други данни, налични в Системата за идентификация на земеделски парцели (СИЗП);
* Данни от Цифрова ортофото карта (ЦОФК) на територията на страната;
* Специфични цифрови данни (*специализирани слоеве*) за различни части от територията на страната, включително зони със специфични ограничения, статус и др.;
* Данни от Интегрираната система за администриране и контрол (ИСАК) на Държавен фонд „Земеделие“ – Разплащателна агенция за заявени площи и животни по схеми и мерки за подпомагане, за резултати от административни и проверки на място и за размера на оторизирани субсидии;
* Данни от Интегрираната информационна система на Българска агенция по безопасност на храните за идентификация на животните и животновъдните обекти, за движение на животните и за изпълнени имунно-профилактични мероприятия;
* Данни за горския фонд налични в Изпълнителна агенция по горите.

Към момента данните за регистрираните правни основания за земеделски площи в Министерството на земеделието, храните и горите съществуват в децентрализиран вид като набор от специализирани софтуерни модули, предназначени за:

• регистрация на данни за собственост върху земеделските земи, включително и графична част (*Ферма - Регистър на земеделски земи*);

• регистрация на правните основания за ползване на земеделските земи – договори за наем, за аренда, за съвместна обработка и др., споразумения за създаване на масиви за уедрено ползване, включително и графична част (*Ферма Ползване*).

Крайният резултат е, че чрез тези специализирани модули е възможно да се предостави информация в текстови и графичен вид относно регистрираните в общинската служба по земеделие правни основания за ползване за всички поземлени имоти към определена дата, независимо от самото основание – собственост, договори, споразумение и др., и данни за ползвателите им.

Следва да се отбележи, че след всяко изменение и допълнение на нормативната уредба, регламентираща поземлените отношения и ползването на земеделските земи, задължително следва и надграждане на съответния специализиран софтуер.

В последните години Министерството на **два пъти стартира** обществени поръчки за изграждане на подобрена интегрирана система, които по различни причини не са финализирани.

Към настоящия момент от 1 септември 2017 г. е назначена работна група, която да изготви технически спецификации, критерии за подбор, методика за определяне на комплексна оценка на офертата, включително показатели за оценка и тяхната относителна тежест, с предмет „Разработване на географска информационна система (*ГИС*) за нуждите на Програмата за развитие на селските райони 2014 – 2020г.“, която **в срок до 29 септември 2017 г.** следва да предаде за одобрение проект на изготвените документи.

**БЛАГОДАРЯ ЗА ВНИМАНИЕТО!**