***Отговор на въпрос от Светла Бъчварова и Даниел Йорданов – народни представители от ПГ на БСП за България относно управление на Държавния поземлен фонд***

**УВАЖАЕМИ ГОСПОДИН ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМА ПРОФЕСОР БЪЧВАРОВА,**

**УВАЖАЕМИ ГОСПОДИН ЙОРДАНОВ,**

Земеделските земи от държавния поземлен фонд се предоставят за ползване под наем или аренда чрез търг съгласно разпоредбите на Закона за собствеността и ползването на земеделските земи и Правилника за прилагането му. Търговете се провеждат от областните дирекции „Земеделие“ на тръжни сесии, с тайно наддаване, при условията и реда, определени в **чл. 47ж** и следващите от Правилника.

**За стопанската 2016/2017 година** са обявени на търг:

* За едногодишни полски култури:
* **128 хил. 582 дка** за срок от 1 стопанска година;
* **49 хил. 618 дка** за срок от 5 стопански години.
* **3 хил. 108 дка** за дългосрочно ползване за създаване на трайни насаждения;
* **3 хил. 800 дка** за дългосрочно ползване за отглеждане на съществуващи трайни насаждения.

В резултат на проведени търгове за отдаване под наем и аренда в страната за стопанската 2016 - 2017 година, от обявените свободни земеделски земи за едногодишни полски култури и трайни насаждения, са сключени договори за **77 хил. 400 дка**.

В изпълнение на разпоредбите на Закона и Правилника за прилагането му със заповед от 30 март 2017 г. на министъра на земеделието и храните е открита процедура за провеждане на търг за отдаване под наем или аренда на свободни земеделски земи от държавния поземлен фонд в страната за следващата стопанска 2017/2018 година, като със заповедта са одобрени и образците на тръжните документи за участие в търга.

С оглед ефективното управление на земите от държавния поземлен фонд, политиката на Министерството на земеделието, храните и горите, е насочена към осигуряване на условия за конкурентно им ползване, получаване на по-висока доходност, съобразно условията на сектора, възможност за развитие и участие в земеползването на нови производители, освен това е приета разпоредба в **чл. 24а, ал. 9** от Закона (*ДВ, бр. 61 от 2015 г.),* с която е определено, че при наличие на спечелени имоти, които частично или изцяло не попадат в специализирания слой за допустимост на земеделските площи за подпомагане, да не се дължи плащане на наемната или арендна вноска за първата стопанска година по договора.

В тази връзка към настоящия момент, аз, като министър на земеделието, храните и горите съм изразил съгласия за предоставяне на имоти от държавния поземлен фонд под наем или аренда за отглеждане на едногодишни полски култури, за създаване на трайни насаждения и за доотглеждане на съществуващи трайни насаждения **за стопанската 2017/2018 година** в цялата страна, по постъпилите в Министерство на земеделието, храните и горите предложения от областните дирекции „Земеделие“, в т.ч.

* За едногодишни полски култури:
* **46 хил. дка** **за срок от 1 стопанска година;**
* **241 хил. 437 дка** **за срок от 5 стопанска година.**
* за дългосрочно ползване за създаване на трайни насаждения – **3 хил. дка**;
* за дългосрочно ползване за доотглеждане на съществуващи трайни насаждения – **7 хил. дка**.

Видно от горецитираната информация, с оглед устойчивото управление на земеделските земи от държавния поземлен фонд за стопанската 2017/2018 година, предлаганата площ за дългосрочно отдаване за отглеждане на едногодишни полски култури, е увеличена с **почти пет пъти** в сравнение с предходната стопанска година, с което се предоставя възможност за сключване на дългосрочни договори за отдаване под наем или аренда на земеделски земи от него.

**БЛАГОДАРЯ ЗА ВНИМАНИЕТО!**