***Отговор на въпрос от Димитър Бойчев – народен представител от ПГ на ГЕРБ относно неизпълнение на Закона за рибарство и аквакултури***

**УВАЖАЕМИ ГОСПОДИН ПРЕДСЕДАТЕЛ,**

**ДАМИ И ГОСПОДА НАРОДНИ ПРЕДСТАВИТЕЛИ,**

**УВАЖАЕМИ ГОСПОДИН БОЙЧЕВ,**

Към 31 декември 2016 г. българският риболовен флот, извършващ стопански риболов във водите на Черно море, се състои от **1 910** кораба. От тях **1 751** са с дължина **до** **10 метра**, като неактивни (*не са извършвали стопански риболов*) през 2016 г. са около **39%**.

Бих искал да уточня, че приблизително **68%** или това са **730 кораба** от активните кораби с дължина **до 10 метра**, са подавали **декларации** за произход на кораб за цялата 2016 г.

Следва да се има предвид, че по смисъла на Закона за рибарството и аквакултурите стопанският риболов представлява дейност, при която се извършва улов на риба и други водни организми с цел стопанска дейност и реализиране на доход, независимо от това, дали дейността се извършва постоянно, сезонно или временно.

На 29 декември 2015 г. в Държавен вестник са обнародвани измененията и допълненията на Закона за рибарството и аквакултурите, насочени към облекчаване на изискванията по отношение на риболовните кораби с дължина **до 10 метра**. Едно от тях се съдържа в нормата на **чл. 19, ал. 10** от горецитирания закон, предоставяща възможност капитаните на тези риболовни кораби да бъдат освободени от задължението за водене на риболовен дневник. Тази възможност обаче е приложима само при условие, че е налице **влязъл в сила план за статистически извадки** в съответствие с правото на Европейския съюз. Това изискване произтича от разпоредбата на **член 16, параграф 1** отРегламент (ЕО) № 1224/2009 на Съвета от 20 ноември 2009 г. за създаване на система за контрол на Общността за гарантиране на спазването на правилата на общата политика в областта на рибарството.Съгласно нея, за да се гарантира спазването на правилата на Общата политика в областта на рибарството всяка държава-членка наблюдава, въз основа на извадки, дейностите на риболовните кораби, които не са предмет на изискванията да водят риболовен дневник. За тази цел всяка държава-членка изготвя план за статистически извадки въз основа на методика, приета от Европейската комисия и го изпраща на Комисията всяка година до 31 януари, като посочва използваните методи за изготвянето на този план. С други думи **освобождаването на капитаните на риболовни кораби с дължина до 10 метра от задължението за водене на риболовен дневник следва да бъде предшествано от изготвен и изпратен план за статистически извадки въз основа на методика, приета от Комисията.**

Съгласно **§ 10, ал. 1** отПреходните разпоредби на Закона за рибарството и аквакултурите, до влизането в сила на плана за статистически извадки по **чл. 19, ал. 10**, капитаните на риболовни кораби с дължина **до 10 метра** са длъжни да предават в Изпълнителна агенция по рибарство и аквакултури попълнените декларации за произход по **чл. 20** (*от риболовните дневници*) до **5-о число на месеца**.

Предвид гореизложеното, формално не е налице неизпълнение Закона. Аз самият не съм доволен от този отговор. Законът е влязъл в сила преди 20 месеца. Преди 20 месеца е трябвало да се създаде организация да се направи тази методика за статистическите извадки, да бъде вкарана в Комисията, да се одобри и автоматично да отпадне ангажимента на капитаните на малките съдове да водят тези дневници. До момента това не е направено. Правен е един пилотен план, който не е бил одобрен. Това, което мога да кажа е, че поемам лично темата да проверя докъде и стигнато и да санкционирам хората, които не са си свършили работата през тези 20 месеца.

**БЛАГОДАРЯ ЗА ВНИМАНИЕТО!**